Miljøstyrelsens vandprøver ved Tiendebæk blev i dag taget foran et større publikum. Vandprøven skulle tages på landmand Michael Vestergaards grund. Men han ville ikke lukke styrelsen ind uden modstand. - Jeg vil jo egentlig bare sige, at de ikke skulle komme og har samtidig bedt om, at politiet kommer, således at de må påtvinge sig adgang til vandløbet, siger Michael Vestergaard, landmand i Vester Hjermitslev. Landmanden og organisationen Bæredygtigt Landbrug er utilfredse med måden miljøstyrelsen laver vandprøver på. Ifølge landmændene tager Miljøstyrelsen ikke prøver for alle kemikalier, eller hvor eventuelle kemikalier kan komme fra. - Jeg er bange for, at man bliver beskyldt for de udledninger, som nu er. Men man kan lige så godt gå tilbage for at finde, hvor kilden kommer fra, siger Michael Vestergaard. Prøver efter fosfor og kvælstof Efter en halv times venten ankom Miljøstyrelsen til et rend af spørgsmål fra de fremmødte landmænd. Efter en længere snak fik styrelsen lov til at udføre deres prøver, dog under protest. Undervejs lavede miljøstyrelsen flere forskellige prøver i vandløbet, blandt andet det der kaldes en pilleprøve. Men Miljøstyrelsen foretog ingen prøver for alle de kemiske stoffer EU anbefaler at teste for. - Man vil partout ikke tage hele prøvespektret, man vil kun tage for to ting – nemlig fosfor og kvælstof, og det er det, vi anker mod, siger Flemming Fuglede, formand for Bæredygtigt Landbrug. - Det er ikke os, der forurener Miljøstyrelsen har ikke kunnet stille op til interview i dag, men skriver blandt andet i et skriftligt svar til TV2 Nord. - Det er korrekt, at der ikke måles for kemiske påvirkninger ved alle vore undersøgelser. Det skyldes bl.a., at et vandløbs biologiske tilstand kan vurderes efter hvilken tilstand fisk, bunddyr og vegetation har - Det er internationalt anerkendte indikatorer for miljøtilstanden i vandløb, og anvendes også i andre EU-lande, skriver Miljøstyrelsen. Fordi vandprøverne ikke ser nærmere på, hvor forureningen kommer fra frygter Bæredygtigt landbrug, at eventuel forurening fra spildevand kan gå udover landmændene. - Så tager man i de ressourcer, vi må bruge – gødning osv., og det er ganske urimeligt, for det er ikke os, der forurener, siger Flemming Fuglede. Nu kan Michael Vestergaard kun vente på svarene fra de prøver, han helst så var nogle andre. - Jeg så gerne, at vi tager de prøver, som EU har opstillet, som man også gør I andre lande. Miljøstyrelsen oplyser, at overvågningen af vandløb revideres og tilpasses løbende. Det nuværende program udløber ved udgangen af i år.

Opsummering:
En gruppe nordjyske landmænd er utilfredse med måden Miljøstyrelsen tager vandprøver af vandløb ved landmændenes marker.